Από τον φόβο του εκφασισμού στον τρόμο του νεοναζισμού

Ήταν πολλοί, δυστυχώς όμως όχι πάρα πολλοί, εκείνοι που εδώ και αρκετά χρόνια, στην Ελλάδα και στο εξωτερικό, προειδοποιούσαν για πολύ επικίνδυνα σημάδια, για τη σταδιακή μετάλλαξη της αστικής δημοκρατίας, έτσι όπως τη γνωρίσαμε στον εικοστό αιώνα, σε κάτι διαφορετικό: για την υποχώρηση δηλαδή και την ήττα των κοινωνιών, για τη διάχυση του ολοκληρωτισμού, ή καλύτερα, για τη διαμόρφωση των συνθηκών που θα επέτρεπαν να παρουσιαστεί η ολοκληρωτική λογική ως «κοινή λογική» και ως τέτοια να γίνει αποδεκτή.

Τα σημάδια υπήρχαν - και ήταν πολλά. Αναφέρω ένα, γιατί το θεωρώ θεμελιακό για να καταλάβουμε πώς και γιατί οι δυτικές κοινωνίες διαλύθηκαν, σε απόλυτη συνάρτηση με την ιστορική υποχώρηση των αριστερών ιδεολογιών στη Δύση. Είναι η προβολή του ατόμου και η εξύμνηση των ατομικών λύσεων, ο υπερτονισμός και η ενδυνάμωση του μύθου της ατομικής ιδιαιτερότητας. Ο Τέρυ Ήγκλετον το διατύπωσε καθαρά: ενώ με τη Γαλλική επανάσταση οι κοινωνίες θέλησαν να καταργήσουν τα ατομικά ή τα ταξικά προνόμια προς όφελος των συλλογικών δικαιωμάτων, στις σύγχρονες κοινωνίες θεοποιείται η ατομική διάκριση εις βάρος του συνόλου. Έτσι, όμως, το σύνολο καταργείται, η κοινωνία δεν υπάρχει, μετατρέπεται σε άθροισμα ατόμων, που όχι μόνο δεν έχουν τίποτα κοινό μεταξύ τους, αλλά επιπλέον το ένα είναι εμπόδιο για το άλλο. Και μαζί, οι πολιτικές, οι δημοσιογραφικές και οι οικονομικές εξουσίες, έπειθαν εκείνα τα εκατομμύρια άτομα, που δεν ήταν πια πολίτες αλλά μονάδες που συγκατοικούσαν άβολα σε πόλεις και χωριά, ότι η ιστορία έχει τελειώσει, ότι η πολιτική έχει τελειώσει, ότι οι συλλογικές διεκδικήσεις είναι μύθος, ότι ο παράδεισος είναι η επιτυχία ενός δίποδου μέσα στους τέσσερις τοίχους.

Στο όνομα, λοιπόν, της υπερτροφικής ατομικότητας καταργούνταν στην πράξη οι ατομικές ελευθερίες που προϋποθέτουν την έννοια της συλλογικότητας. Γιατί αυτή η διαδικασία έφερνε μαζί της την ψευδαίσθηση της ελευθερίας, τη χυδαία θέση ότι η ατομική ελευθερία δεν γνωρίζει όρια. Αυτού του είδους η ελευθερία, όμως, ήταν καταναλωτική και καταναλώσιμη˙ δεν ήταν κοινωνική, δεν ήταν δηλαδή πολιτική.

Αλλά αν οι κοινωνίες λησμονούσαν ότι η πολιτική είναι ταξική και αυτού του είδους η ατομική ελευθερία ένα ψέμα, οι εξουσίες δεν λησμονούσαν τίποτα απ’ όλ’ αυτά. Έτσι στρωνόταν το χαλί του ολοκληρωτισμού. Γιατί αυτές οι κοινωνίες, με το δέλεαρ αυτής της ελευθερίας, βρέθηκαν έτοιμες να υποταχθούν στην απόλυτη κυριαρχία του οικονομικού. Δεν χρειάζεται να εθελοτυφλούμε. Το μεγαλύτερο μέρος των δυτικών κοινωνιών, και της δικής μας, είχε πειστεί σε όλα τα παραπάνω, αφηνόταν να συρθεί στον ευνουχισμό του. Νησίδες εμφανίζονταν, αντιδράσεις υπήρχαν, κοινωνικές εκρήξεις συνέβαιναν, αλλά τίποτα δεν ξεπερνούσε το στιγμιαίο, τίποτα δεν οργανωνόταν διαρκέστερα. Το μεγαλύτερο μέρος των κοινωνιών πειθόταν ότι ζούμε στον παράδεισο της ατομικότητας, ότι η ιστορία δεν ήταν δική μας δουλειά, αλλά εκείνων που «ορίζουν τις τύχες του κόσμου».

Η κοινωνία, που γινόταν έτσι ένας απέραντος χυλός, ήταν το μονοπάτι που οδηγούσε στην αφωνία, ήταν ο προθάλαμος του ολοκληρωτισμού. Αν θέλουμε να καταλάβουμε πού βρισκόμαστε σήμερα και γιατί, πρέπει να κοιτάξουμε τον εαυτό μας στον καθρέφτη: η κοινωνία μας ολόκληρη και βεβαίως η Αριστερά, εκείνη τουλάχιστον που θέλει να μείνει ζωντανή. Πρέπει να δούμε ότι κάτι πολύ σημαντικό βρίσκεται στα θεμέλια των σύγχρονων δυτικών κοινωνιών, δηλαδή μέσα μας, στις τελευταίες δεκαετίες: είναι ο μοντέρνος φασισμός της ψευδούς ελευθερίας. Αυτό προσδιορίζει το μεγάλο, το ευρύ πλαίσιο της συζήτησής μας και δεν πρέπει να παραγνωρίζεται, πρέπει να το κρατούμε στο μυαλό μας σε όλη την υπόλοιπη συζήτηση.

Έτσι μπήκαμε στον εικοστό πρώτο αιώνα, έτσι βρεθήκαμε στη δίνη της οικονομικής κρίσης. Εκείνο που θέλω να πω εδώ είναι ότι η κεντρική κατεύθυνση των δυτικών κοινωνιών, αυτή που μόλις περιέγραψα, δεν έχει αλλάξει - το αντίθετο. Έχει μπει στη φάση της πλήρους και ραγδαίας εξέλιξής της. Και δεν αφορά μόνο την Ελλάδα, αλλά είναι το σχέδιο για ολόκληρη την Ευρώπη, καθώς τούτη η κρίση χρησιμοποιείται για τη μεγαλύτερη εκδίπλωση του σχεδίου του εκφασισμού. Η απάνθρωπη κρίση, οι εξόφθαλμα ταξικές επιλογές της σημερινής εξουσίας είναι το επόμενο στάδιο της ίδιας διαδικασίας. Ο τρόμος του νεοναζισμού δεν είναι μία ξαφνική και απρόσμενη παραφυάδα της κρίσης: είναι η μορφοποίηση, η μετάλλαξη αν θέλετε, δυναμικών που σε έναν βαθμό προϋπήρχαν και όσο κι αν η εξουσία τον ξορκίζει, στην ουσία τον χρησιμοποιεί για να προωθήσει τον εξανδραποδισμό της κοινωνίας και μέσω αυτού να υπονομεύσει και να καταργήσει κάθε κοινωνική αντίδραση.
Αυτό που τα τελευταία χρόνια ονομάστηκε κρίση, αυτό που σήμερα έχει οδηγήσει σε πραγματική εξαθλίωση τμήματα της κοινωνίας και σε επικίνδυνο σημείο πολύ μεγαλύτερα στρώματα, αυτό λέγεται καταστροφή. Ο Λουί Σεπούλβεδα έγραφε πριν από λίγες μέρες: «Στην Ισπανία, αντίθετα με ό,τι συμβαίνει σε άλλα γεωγραφικά μήκη και πλάτη, μας πανικοβάλλει η ανατολή του ηλίου, γιατί κάθε αυγή μάς φέρνει νέες σκιές, όλο και πιο πυκνές». Δυστυχώς, αυτό το τοπίο το γνωρίζουμε κι εμείς. Μέσα σε αυτό ζούμε, καθώς σπρωχνόμαστε να αποδεχτούμε ως προοπτική τον αργό θάνατο όλων μας.

Στις αρχές αυτής της περιόδου, αυτό που συνέβαινε στα μέσα ενημέρωσης ήταν προκλητικά γελοίο και ολοφάνερα σχεδιασμένο. Εκατοντάδες ώρες εκπομπών αφιερωμένων στην κρίση, και όλο αυτό για να φτιαχτεί αποτελεσματικά το πλαίσιο του τρόμου. Ένας απέραντος μονόλογος, μία δήθεν πολυφωνία, στην οποία ήταν να λυπάται κανείς τους εκπροσώπους της Αριστεράς, όταν επιχειρούσαν να εκφράσουν έναν λόγο διαφορετικό απέναντι στην ομοβροντία όλων των υπολοίπων, μαζί και του δημοσιογράφου! Γιατί έπρεπε να αποδεχτεί η κοινωνία δίχως αντίδραση την κατάρρευση, έπρεπε να πειστεί ότι είμαστε στο χείλος του γκρεμού και ότι, όπως βρυχιόταν εκείνος ο φιλόδοξος συνταγματολόγος που σήμερα υποδύεται τον αρχηγό ενός εξαερωμένου κόμματος: «όποιος διαφωνεί κάνει κακό στην πατρίδα». Έπρεπε όλοι να δεχτούμε ότι το Σύνταγμα και η Βουλή έπρεπε να καταλυθούν στον βωμό της πολιτικής τους.

Μέρα τη μέρα, όμως, καθώς το ψωμί άρχιζε να λείπει από τα σπίτια, καθώς οι μέρες άρχιζαν να ξημερώνουν εφιαλτικά για τα εκατομμύρια των ανέργων, η κοινωνία άρχιζε να ξυπνάει. Μέρα τη μέρα, καταλάβαινε ότι ο βασιλιάς είναι γυμνός... Αλλά ποτέ ο δρόμος της ιστορίας δεν είναι ένας, ποτέ οι κοινωνίες δεν συνειδητοποιούνται με τον ίδιο τρόπο, στην ίδια κατεύθυνση. Δεν υπάρχει κανένας σήμερα στην Ελλάδα που να μην κατανοεί ότι συντελείται μια ανθρωπιστική κρίση, ότι περπατάμε στον δρόμο της καταστροφής μας. Και όμως. Η συνειδητοποίηση είναι ακόμα μερική και συμβαδίζει με την εκτίναξη των αντικοινωνικών συμπεριφορών, της βίας και του ρατσισμού. Γιατί αυτό;

Οι εποχές μεγάλων κρίσεων στην ιστορία γεννούν συμπεριφορές αυτοματικές, ενστικτώδεις, αυτοκαταστροφικές. Δυστυχώς, το γνωρίζουμε. Δεν είναι η πρώτη φορά στην ιστορία που μέσα στον ορυμαγδό μιας τεράστιας κρίσης αποδεικνύεται πόσο λεπτή είναι η φλούδα του πολιτισμού. Δεν είναι η πρώτη φορά που μία οικονομική, άρα κοινωνική κρίση γεννάει τέρατα. Σε μας, και δεν συμβαίνει ούτε αυτό για πρώτη φορά, γέννησε μια νεοναζιστική οργάνωση. Ή καλύτερα, δεν τη γέννησε, γιατί υπήρχε ήδη: υπήρχε από χρόνια, όταν στρατολογούσε νέα παιδιά κι εμείς δεν συνειδητοποιούσαμε τον κίνδυνο, όταν κυκλοφορούσε ελεύθερα τα έντυπά της, όταν βρίσκονταν έλληνες δικαστές που έκριναν ως «όχι ρατσιστικές» τις κραυγές μίσους των εκφραστών της, όταν συνεργαζόταν με τις δυνάμεις καταστολής εναντίον διαδηλωτών, όταν η κοινωνία μας θεωρούσε ότι όσοι αναδείκνυαν το φαινόμενο ήταν γραφικοί ή εκτός τόπου και χρόνου, ντεμοντέ... Αλλά, τώρα η κόλαση είναι εδώ.

Ποιο είναι, λοιπόν, το πρόσωπο, ποιος είναι ο λόγος των νεοναζιστών; Είναι αυτό που υπήρξε ανέκαθεν ο λόγος του ολοκληρωτισμού. Είναι πρώτα απ’ όλα η βία. Ο θεός τους είναι ο Γκαίμπελς, που έλεγε: «Όταν ακούω τη λέξη κουλτούρα τραβάω πιστόλι». Πρέπει να τους κοιτάξουμε, πρέπει να τους ακούσουμε. Ένα μίγμα δήθεν καθαρών λόγων, δήθεν ασυμβίβαστης αλήθειας, δήθεν ανοιχτής καταγγελίας, δήθεν αντισυστημικής κατεύθυνσης. Ένας λόγος που απελευθερώνει όλο τον κτηνώδη εγωισμό, όλη τη βία και την αντικοινωνικότητα που κρύβονται μέσα στα ένστικτα και που ο πολιτισμός αγωνίστηκε να τιθασεύσει. Πρέπει να το συνειδητοποιήσουμε: η ύπαρξή τους και ο πολλαπλασιασμός τους είναι η ήττα του πολιτισμού. Κι αυτό δεν είναι ζήτημα θεωρητικό, είναι η ουσία του προβλήματος.

Το κήρυγμα μίσους των ναζιστών πάει μαζί με τη βία, με την οργανωμένη δράση των εγκληματικών ταγμάτων εφόδου, που σαρώνουν στην κυριολεξία τους «εχθρούς». Και ποιοι είναι οι «εχθροί»; Η κοινωνία, ένα μέρος της τουλάχιστον, μοιάζει να θέλει ακόμα να γελιέται. Ο «εχθρός» είναι ο μετανάστης. Αλλά, ο εχθρός του ναζισμού είναι ο ίδιος ο άνθρωπος. Το χέρι που σηκώνεται σήμερα ενάντια στα αδύναμα θύματα της ιμπεριαλιστικής εξαθλίωσης, ενάντια στους χιλιάδες μετανάστες που το απάνθρωπο παιχνίδι της εξουσίας άφησε συνειδητά να στοιβάζονται στα σκουπίδια των πόλεων είναι το ίδιο που θα σηκωθεί αύριο ενάντια σε όσους αντιδράσουν στο βασίλειο του τρόμου που σχεδιάζουν για μας. Χρειάζεται να θυμίσω εκείνο που έλεγε ο Μπρεχτ για την εποχή του; Αλλά, αν ο Μπρεχτ είναι πολύ μακριά, γιατί δεν ακούμε τον λόγο και γιατί δεν βλέπουμε τις πράξεις των ίδιων των νεοναζιστών σήμερα; Για «ιδιότυπο εμφύλιο» μιλάνε, από τη μια μεριά του οποίου είναι εκείνοι, οι οπαδοί της εθνικής καθαρότητας. Κι από την άλλη, από την άλλη ποιοι είναι; Πόσο πιο σαφές πρέπει να κάνουν το εγκληματικό τους σχέδιο; Αλλά, η κοινωνία, ένα μέρος της τουλάχιστον, μοιάζει να θέλει ακόμα να γελιέται. Κι έτσι, μέσα στο χάος που ζούμε, ο νεοναζισμός μοιάζει κάποτε να νομιμοποιείται «αθώα» – κι αυτό είναι περισσότερο κι από επικίνδυνο. Γιατί, λοιπόν, κάποιοι εξοικειώνονται με το πρόσωπό του; Πολλοί είναι οι λόγοι, αλλά εδώ θα σταθώ στους παρακάτω, που βοηθάνε τη δική μας συνειδητοποίηση. 

Εκείνοι που έκαναν το πρόσφατο τηλεοπτικό «αστείο» στη Λιάνα Κανέλλη, όσοι κάνουν τέτοια ή άλλα αστεία, όσοι δίνουν μέσα στη συνείδησή τους ανοχή στην εγκληματική δράση των νεοναζιστών, δεν είναι προφανώς όλοι πεπεισμένοι, δεν έχουν όλοι κάποια ιδιαίτερη ιδεολογική προεργασία: είναι παιδιά αυτού του έρημου κόσμου που περιγράψαμε πιο πάνω, ενός κόσμου που αρμενίζει στα νερά του εγωισμού και του εκφασισμού. Λειτουργούν αυτοματικά, μέσα στη θύελλα της κρίσης, καθώς θεωρούν ότι «εκδικούνται τη σαπίλα», ενώ στην ουσία αποδέχονται την άποψη ότι για την εξαθλίωση του φτωχού φταίει ο ακόμα πιο φτωχός. 

Μα, θα πει κανείς: Δεν θυμάται ο έλληνας ότι υπήρξε μετανάστης; Δεν θυμάται τον φόρο αίματος που πλήρωσε τούτος ο τόπος στον ναζισμό και στον φασισμό; Δεν θυμάται την Ευρώπη που ματοκυλίστηκε από τους εμπνευστές των σημερινών νεοναζιστών; Η απάντηση θα μας δυσκολέψει, θα μας βάλει σε αμηχανία, αλλά μονάχα αν τη συνειδητοποιήσουμε θα προχωρήσουμε. Η απάντηση είναι ένα ολοστρόγγυλο όχι. Και αυτό η αριστερή σκέψη δεν μπορεί, δεν πρέπει να το λησμονήσει ή να το παραγνωρίσει.

Δεν γνωρίζουμε ότι η ζωντανή μνήμη δεν είναι αιώνια; Δεν γνωρίζουμε ότι οι εποχές της Κατοχής και της Αντίστασης, οι δικτατορίες, το Πολυτεχνείο ακόμα, όλα όσα νομίζουμε ότι αποτελούν -και δικαίως- ένα κομμάτι της συλλογικής μας μνήμης, είναι για μεγάλο μέρος της νεότερης γενιάς λέξεις δίχως περιεχόμενο, συμβάσεις σχολικές και βαρετοί επετειακοί λόγοι; Οι λέξεις δεν κουβαλάνε για όλους το ίδιο βάρος και ούτε οι μνήμες των κοινωνιών παραμένουν ανάλλαχτες. Χρόνο με το χρόνο, γενιά με τη γενιά, πράγματα ξεθωριάζουν, ιδέες εξαφανίζονται, εποχές αποχρωματίζονται και βαφτίζονται ξανά στην κολυμπήθρα του Σιλωάμ: είναι νόμος της ιστορίας αυτός. Αν δηλαδή για ένα μέρος της κοινωνίας ο φασισμός και ο ναζισμός αναδίνουν τη μυρωδιά ενός απέραντου νεκροταφείου, αυτό δεν ισχύει για όλους. Αλίμονο αν δεν συνειδητοποιήσουμε ότι για ένα μεγάλο μέρος της κοινωνίας, οπωσδήποτε για ένα μεγάλο μέρος των νέων ανθρώπων, όλα αυτά δεν σημαίνουν τίποτα. Είναι νόμος της ιστορίας αυτός και κάνει τη ζωή μας δυσκολότερη, το χρέος μας πιο απαιτητικό. Να ένα χρέος της Αριστεράς, αλλά και ένα χρέος όλης της κοινωνίας μπροστά στον εχθρό που σηκώνει κεφάλι. Σήμερα δεν αρκεί να επαφιέμεθα στα σύμβολα, όσο σπουδαία, όσο μεγάλα και αν είναι αυτά. Πρέπει να καταλάβουμε ότι οι κοινοί τόποι της συλλογικής μας συνείδησης δεν είναι για όλους τόσο κοινοί όσο νομίζουμε. Χρειάζεται πιο ριζική προσπάθεια, χρειάζεται η κατανόηση αυτής της πραγματικότητας, χρειάζεται να μιλήσουμε στη σημερινή κοινωνία, έστω κι αν αυτή δεν έχει ακούσει ποτέ τίποτα για κείνα που άλλοτε θα ήταν τα προαπαιτούμενα για τη συνεννόησή μας…

Ο ένας λόγος, λοιπόν, είναι τα όρια της μνήμης και συνάρτησή του είναι ο δεύτερος λόγος: η σταδιακή «αποενοχοποίηση της άκρας Δεξιάς», μια διαδικασία που ανάλυσε στο πρόσφατο βιβλίο του ο Δημήτρης Ψαρράς. Θα πρέπει δηλαδή να μην μας διαφύγει ότι στις δύο-τρεις τελευταίες δεκαετίες συνέβη στην Ελλάδα μία αποενοχοποίηση, μία «νομιμοποίηση» σχεδόν της άκρας Δεξιάς. Ενώ, δηλαδή, στην πρώτη μεταδικτατορική περίοδο τα αντανακλαστικά της κοινωνίας ως προς τα θέματα αυτά ήτανε ζωντανά, από τη δεκαετία του 1990 και μετά, η στροφή της πολιτικής και της κοινωνίας υπήρξε θεαματική. Με την κατάρρευση των ελπίδων που είχε γεννήσει το ΠΑΣΟΚ σε μεγάλο μέρος της κοινωνίας και με την επάνοδο της Δεξιάς στο προσκήνιο, υπήρξε στην κοινωνία μία στροφή συντηρητική. Αυτή από μόνη της δεν αρκούσε, αλλά είχε ως συνοδευτικά στοιχεία την υποτίμηση της πολιτικής (ας θυμηθούμε μονάχα τα σκάνδαλα), την άνοδο του εθνικισμού (ας θυμηθούμε τον παροξυσμό του «σκοπιανού»), την ακραία πολιτικοποίηση του κυρίαρχου λόγου της εκκλησίας (ας θυμηθούμε τα κηρύγματα μίσους του Χριστόδουλου και τη «μάχη των ταυτοτήτων»…), την πλήρη υποταγή του πολιτικού λόγου στα οικονομικά συμφέροντα των ιδιωτικών μέσων πληροφόρησης, τη ρατσιστική προπαγάνδα του μεταναστευτικού ζητήματος κ.λπ. Σε αυτή την πορεία, κεντρικό ρόλο στην εξοικείωση της κοινωνίας με τις ιδέες της ακροδεξιάς έπαιξε η υπερπροβολή των θέσεων του Καρατζαφέρη και του κόμματός του: ενός κόμματος-δημιουργήματος των ιδιωτικών τηλεοράσεων για να ανακοπεί η εκλογική άνοδος της Νέας Δημοκρατίας, το οποίο προωθούνταν σταδιακά στο κέντρο της πολιτικής σκηνής. Το θυμόμαστε. Το αποκορύφωμα αυτής της διαδικασίας και μαζί η θριαμβευτική απόληξη της αποενοχοποίησης των ιδεών του άκρατου εθνικισμού υπήρξε ο κεντρικός ρόλος που επιφυλάχθηκε στο ΛΑΟΣ κατά την περίοδο της κυβέρνησης Παπαδήμου: ο ελληνικός λαός είδε να συμμετέχει στην κυβέρνησή του ένα κόμμα εθνικιστικό, ακροδεξιό, μαζί με τους «σοσιαλιστές» και τους «φιλελεύθερους»: άρα, όλα επιτρέπονται! Ήταν ένα κρίσιμο σημείο στην απελευθέρωση της δυναμικής της άκρας Δεξιάς, καθώς αποενοχοποίησε ακόμα περισσότερο την ψήφο προς τη νεοναζιστική Χρυσή Αυγή.

Στο ίδιο πλαίσιο αποενοχοποίησης πρέπει να εντάξουμε και τον τρόπο προβολής των νεοναζιστών από τα κυρίαρχα, αλλά όχι μόνο, μέσα ενημέρωσης. Εδώ, στο όνομα του politically correct, των κανόνων του «δημοκρατικού διαλόγου», οι επιχειρηματίες της «ενημέρωσης» κάνουν μπίζνες στο όνομα της πολιτικής. Το έκαναν με τον Καρατζαφέρη, το κάνουν τώρα με τη Χρυσή Αυγή. Πόσες φορές δεν ακούσαμε για την «ανθρωπιστική δράση» της Χρυσής Αυγής; Πόσες φορές δεν είδαμε εκείνη τα γριούλα που τη συνόδευαν χρυσαυγίτες στο ΑΤΜ της γειτονιάς; Παρεμπιπτόντως, όμως, λησμόνησαν να πουν στη συνέχεια, ότι, όπως αποδείχτηκε (και για τούτο ας ανατρέξουμε στο βιβλίο του Δ. Ψαρρά), η καημένη η γριούλα ήταν μητέρα χρυσαυγίτη της περιοχής και το ρεπορτάζ ήταν στημένο! Για τα μέσα ενημέρωσης πια, οι χρυσαυγίτες είναι μέρος του life style, πουλάνε, προκαλούν και τραβάνε, φέρνουν νούμερα και χρήμα. Για να μην πούμε για όλα εκείνα τα μικρής εμβέλειας τηλεοπτικά μέσα, της Αθήνας τουλάχιστον, στα οποία κάθε βράδυ οι χρυσαυγίτες κάνουν παρέλαση: κι έτσι, η κοινωνία εξοικειώνεται με το τέρας.
Ο τρίτος λόγος πρέπει να δουλευτεί καλά στη συνείδησή μας, γιατί είναι άλλο τόσο σημαντικός. Πρόκειται για τον πολυδιαφημισμένο «αντισυστημικό» χαρακτήρα των νεοναζιστών. Ένα τμήμα της ελληνικής κοινωνίας μοιάζει να πείθεται ότι η βιαιότητα του λόγου τους, το «ξεμπρόστιασμα» των αντιπάλων, η βία του πεζοδρομίου αποτελούν «εκδίκηση» στο σάπιο σύστημα. Είναι, όμως, έτσι; Στρέφεται ενάντια στο σύστημα η Χρυσή Αυγή; Ή μήπως όλη η παρουσία της από το 1980, και βεβαίως και σήμερα, είναι απολύτως ενταγμένη στη λογική του συστήματος, στην πιο ακραία μάλιστα εκδοχή του; 

Αναφέρθηκε και πριν, ας το επαναλάβουμε: υπήρξαν πολλές οι περιπτώσεις στα προηγούμενα τριάντα χρόνια που οι νεοναζιστές συνεργάστηκαν με το κράτος και τους μηχανισμούς καταστολής. Υπήρξαν πολλές οι περιπτώσεις που βρέθηκαν δικαστές να αθωώσουν ή να ρίξουν στα μαλακά τις εγκληματικές τους ενέργειες. Στα χρόνια που προηγήθηκαν, η Χρυσή Αυγή λειτούργησε στο γκρίζο τοπίο των μυστικών υπηρεσιών του κράτους. Σε πόσες διαδηλώσεις έχει καταγγελθεί η προβοκατόρικη δράση της και πόσες φορές υποδύθηκε τον ρόλο των «αγανακτισμένων πολιτών»; Η Χρυσή Αυγή δεν είναι αντισυστημική, είναι ο πιο βίαιος καρπός αυτού του ίδιου του συστήματος. Μόνο που σήμερα σέρνει τα χτεσινά αφεντικά της και τους υπαγορεύει την πολιτική ατζέντα.
Χρειάζεται να θυμηθούμε ότι σε όλη την ελληνική και την ευρωπαϊκή ιστορία του εικοστού αιώνα οι πάσης φύσεως ακροδεξιές οργανώσεις λειτούργησαν ως το κρυφό, το ύπουλο σιδερένιο χέρι του κράτους σε στιγμές όξυνσης των κοινωνικών αγώνων. Χρειάζεται να αντιληφθούμε ότι σήμερα, παρά τις κούφιες μεγαλοστομίες των κυβερνώντων, η πολιτική ατζέντα έχει μετακινηθεί επικίνδυνα προς την ακροδεξιά, πρώτα κάτω από την πίεση του ΛΑΟΣ και σήμερα της Χρυσής Αυγής. Θυμίζω φράσεις των εξουσιαστών και των οργάνων τους: «Τέρμα στην ιδεολογική ασυλία της Αριστεράς», «Πρέπει να ξανακαταλάβουμε τις πόλεις», «Η δημοκρατία κινδυνεύει το ίδιο από την Άκρα Δεξιά και από την Αριστερά». Αυτό το τελευταίο ακούγεται όλο και πιο συχνά, είναι οικείο στ’ αυτιά μας: είναι η διαβόητη «θεωρία των δύο άκρων». Αυτή είναι η κορύφωση του εξουσιαστικού επιχειρήματος και πρέπει σ’ αυτό να σταθούμε. 

Πρέπει να καταλάβουμε, πρέπει να ξύσουμε τη μνήμη μας: δεν είναι η πρώτη φορά που ακούγεται η «θεωρία των δύο άκρων», ούτε στην Ελλάδα ούτε στην Ευρώπη! Είναι τόσο παλιά όσο και ο Ψυχρός πόλεμος. Και πρέπει να θυμηθούμε ότι όταν οι ευρωπαϊκές εξουσίες μιλούσαν, στα πρώτα μεταπολεμικά χρόνια, για τον μαύρο και τον κόκκινο φασισμό, ο φασισμός ήταν καταδικασμένος στις συνειδήσεις, άρα ο στόχος ήταν να εξομοιωθεί σύμπασα η αριστερά με ό,τι πιο αποτρόπαιο γέννησε ο εικοστός αιώνας. Ακούστηκε κατά κόρον και πάλι μετά το 1989, αλλά στην Ελλάδα είχε ήδη κάνει μια μακρά διαδρομή από τα πρώτα μετεμφυλιακά μέχρι τα μεταπολιτευτικά χρόνια, με κορυφαίους εκφραστές τον Γεώργιο Παπανδρέου και τον Κωνσταντίνο Καραμανλή! Ας θυμηθούμε τον «αριστεροχουντισμό» του Καραμανλή.

Η «θεωρία των δύο άκρων» έρχεται και ξανάρχεται όταν η εξουσία αισθάνεται την ανάγκη να αμυνθεί ή να επιτεθεί, το ίδιο είναι, απέναντι στην κοινωνία που οργανώνεται, που εξεγείρεται. Ας ξαναθυμηθούμε την πρόσφατη φράση αρθρογράφου της Καθημερινής, της εμπροσθοφυλακής της σημερινής εξουσιαστικής λογικής: «Πρέπει να χρωστάμε ευγνωμοσύνη στη Χρυσή Αυγή γιατί μας έκανε να αντιληφθούμε τη βία της Αριστεράς». Αυτά ήταν περίπου τα λόγια. Να πώς ο καθωσπρέπει λόγος των εξουσιαστών δεν μπορεί να κρύψει το δηλητήριό του. Αλλά κανείς δεν μπορεί, κανείς δεν πρέπει να πιστέψει μια εξουσία που δήθεν ομνύει στο όνομα της δημοκρατίας, των δικαιωμάτων, των ελευθεριών και ταυτόχρονα προστατεύει ή ρίχνει στα μαλακά την εγκληματική δράση μίας οργάνωσης που είναι απροκάλυπτα ρατσιστική, που καθημερινά προκαλεί το μίσος και την κοινωνική όξυνση. Οι υπουργοί που τάχα διαφωνούν με το μίσος που σπέρνει η ναζιστική ορδή, σπεύδουν να συμμορφωθούν για να μάθουν πόσα «μη ελληνόπουλα» υπάρχουν στους παιδικούς σταθμούς, «δυσκολεύονται» να δουν πόσο εγκληματική είναι η υποκατάσταση του κράτους από τα τάγματα ασφαλείας στον δρόμο και ορκίζονται ότι καμία συνεργασία αστυνομίας και ακροδεξιών δεν υφίσταται… Καμία… Κανείς δεν μπορεί, κανείς δεν πρέπει να πιστέψει αυτή την αυταρχική εξουσία, αυτούς τους διαβρωμένους μηχανισμούς. Το αντίθετο: πρέπει να γίνει χρέος καθημερινό της Αριστεράς, ολόκληρης της κοινωνίας, να αναδείχνεται ο κίνδυνος, να δημοσιοποιούνται τα εγκλήματα, να γίνεται πρωτοσέλιδο ο λόγος των θυμάτων, να καταγγέλλεται η υποκρισία των κρατικών μηχανισμών…

Δεν ξέρω αν η ιστορία μάς διδάσκει τίποτα, αλλά εμείς έχουμε χρέος να μη λησμονήσουμε. Στην Ευρώπη των δεκαετιών της έντασης, στην Ιταλία, στη Γερμανία και αλλού, οι ακροδεξιές οργανώσεις λειτούργησαν πάντα σε συνεργασία με το κράτος, προβοκατόρικα και υπονομευτικά, ώστε να δημιουργούνται οι συνθήκες εκείνες που θα επέτρεπαν την καταστολή των κοινωνικών αγώνων. Το ίδιο ακριβώς συμβαίνει στην Ελλάδα σήμερα: το μίσος και ο τρόμος που σπέρνουν οι νεοναζιστές εξυπηρετεί τον πολιτικό και οικονομικό αυταρχισμό. Για τη δημοκρατία πρέπει να νοιαστούμε εμείς: η Αριστερά πρέπει αυτό να το γράψει πάνω στη σημαία της, αν θέλει να κινητοποιήσει την κοινωνία. Πρέπει να μη γελαστούμε: ο αντικειμενικός σύμμαχος της αυταρχικής εξουσίας είναι ο τρόμος που σπέρνουν οι νεοναζιστές. Γι’ αυτό, το Μέτωπο που πρέπει να φτιάξει η Αριστερά μέσα στην κοινωνία, πρέπει να χωράει όλους εκείνους που αντιτίθενται, και δεν διστάζουν να το πουν, στον αυταρχισμό της εξουσίας, στην κοινωνική κατάρρευση, στην οικονομική εξαθλίωση, στον νεοναζισμό, στα κηρύγματα μίσους. Πρέπει να το πούμε δυνατά: δεν θέλουμε το μέλλον μας να είναι ούτε η σιωπή, ούτε το μίσος, ούτε ο θάνατος.
Δημήτρης Αρβανιτάκης

